สภาผู้แทนราษฎร พิจารณาพระราชกำหนด 3 ฉบับ วันที่สาม รัฐบาลยืนยันดูแลประชาชนอย่างครอบคลุม
สภาผู้แทนราษฎร พิจารณาพระราชกำหนด 3 ฉบับ วันที่สาม รัฐบาลยืนยันดูแลประชาชนอย่างครอบคลุมการประชุมสภาผู้แทนราษฎร  พิจารณาพระราชกำหนด 3 ฉบับ เพื่อฟื้นฟูเยียวยาเศรษฐกิจและสังคมที่ได้รับผลกระทบจากการแพร่ระบาดของโรคโควิด-19 วันนี้ 29 พฤษภาคม 2563 ซึ่งเป็นวันที่ 3 ของการพิจารณา เริ่มเมื่อเวลา 09.30 น. ที่ผ่านมา โดย ส.ส.ฝ่ายค้านและฝ่ายรัฐบาล ต่างอภิปรายเสนอแนะการเยียวยาต้องถึงกลุ่มเป้าหมายอย่างแท้จริงและรัฐบาลต้องกำหนดแนวทางให้ชัดเจนมากที่สุด พร้อมกับเห็นว่าพระสงฆ์วัดต่างๆ เป็นอีกกลุ่มที่ได้รับผลกระทบไม่แพ้กัน จึงต้องให้รัฐบาลให้ความสำคัญและให้การช่วยเหลือเยียวยาให้ทั่วถึง ด้านนายเทวัญ ลิปตพัลลภ รัฐมนตรีประจำสำนักนายกรัฐมนตรี ชี้แจงว่า รัฐบาลให้การช่วยเหลือประชาชนอย่างทั่วถึงทุกภาคส่วน โดยเฉพาะกลุ่มพระภิกษุสงฆ์และวัดต่างๆ นั้น ได้จัดสรรงบประมาณให้กับวัดต่างๆ เพื่อให้นำเงินไปซื้ออุปกรณ์ป้องกันการแพร่ระบาดของโรคโควิด-19 และการจ่ายค่าสาธารณูปโภคของวัด รวมถึงยังให้ความสำคัญกับกิจกรรมสำคัญทางศาสนา โดยให้พระสงฆ์สามารถปฏิบัติตามกิจของสงฆ์ตามปกติได้ เพียงแต่ปรับรูปแบบและมาตรการให้สอดคล้องกับการป้องการแพร่ระบาดของโรค อีกทั้งยังมีโครงการตู้พระธรรมนำสุข จัดอาหารเครื่องอุปโภคบริโภคให้กับประชาชนเพื่อบรรเทาความเดือนร้อนและจัดสถานที่ภายในวัดให้ประชาชนร่วมปลูกผักส่วนครัว เพื่อนำมาประกอบอาหารแจกจ่ายกันในชุมชนด้วยขณะที่ก่อนหน้านี้ นายวิรัช รัตนเศรษฐ ประธานวิปรัฐบาล ได้ชี้แจงกรอบเวลาการพิจารณาตลอดการพิจารณา 2 วัน ที่ผ่านมา ว่า ฝ่ายรัฐบาลใช้เวลาไปแล้ว 9 ชั่วโมง 19 นาที ขณะที่ฝ่ายค้านใช้เวลาไป 9 ชั่วโมง 2 นาที ทำให้ขณะนี้ ทั้ง 2 ฝ่าย เหลือเวลาการอภิปรายฝ่ายละประมาณไม่เกิน 15 ชั่วโมง